
			Тази зима

			                                         На Тодор Колев

			Отиват си големите

			от българската сцена – 

			от родния театър и от киното

			с печат от рак, инфаркт и бедност –

			изгнаници във собствената си родина.

			Отиват си големите

			от българската сцена

			и с всекиго от тях

			отива си една поема.

			Раздадоха душите и сърцата си, 

			а зрителите плакаха и смяха се.

			Отиват си големите

			от българската сцена –

			към вечния театър

			душите им поемат.

		

	
		
			Черно-бяла пролет

			                                В памет на Георги Черкелов

			 

			В Ъглен вишните на двора

			ще откажат тази пролет

			в снежнобяло да цъфтят.

			И лозите по асмата 

			без мъзга ще плачат

			за ръката на берача. 

			Те ще се превърнат

			само във декори

			за последната ти земна роля. 

		

	
		
			Внезапен спомен

			Селската спирка

			ухае на хризантеми,

			на недоизстинала баница

			и на вълнение.

			Леля Росана целува ръцете ни,

			а от очите се стича олово. 

			Не знае дали ще дочака 

			да ни види отново…

			Отнасям 

			белотата на варосаните дувари,

			пъстротата на грънците с ружи,

			топлината на пещника и долапите,

			песента на бърдучето

			и усещането за светло. 

		

	
		
			В метрото

			Мирише на дюли,

			усещам мъха им

			почти прасковен.

			Един мъж брои стотинки в найлон

			върху вече празен кашон.

			Успял е, продал ги е.

			Всички в метрото 

			броим със очи.

			За какво ли ще стигнат

			в това предколедно време?

			За цигари и вино

			или за бенгалски огън

			в очите на децата му?...

		

	
		
			***

			Луната слага фередже,

			а гълъбите раждат се без мигли…

			След следващия ядрен взрив

			ще оцелеят няколко Маугли…

		

	
		
			Набор 55

			                                На Добромир Тонев

			Наборе, наборе,

			вече сме старци разбойници –

			ти в отвъдното,

			аз още от тази страна.

			Остави недописани рими

			и жадна за думи следа.

			Пълна е бутилката с вино

			на гроба ти, сред снега.

			Свещта изгаря ръката ми,

			а цигарата додимява сама.

			Вместо цветя, оставям ти стихове,

			на които автор е Любовта.

		

	
		
			В залива 

			                        По Андерсен

			Двама смугли мъже

			с коси погледи

			хранят дивите гъски

			щедро със хляб.

			Те са само пера, човки и плавници

			и са точно 35.

			На другия ден са 7 едва…

			Винаги са мечтали

			да се преродят в лебеди

			в птичия рай… 

		

	
		
			Жената с тъжното лице

			Продаваше цветя безизразно.

			По навик, да не е сама, 

			а с кучето, което я избра 

			да слага лапа на ръката.

			Цветята нелепо са усмихнати

			преди да ги затисне нейната умора,

			преди да спрат да кимат

			на бързащите слепи хора, 

			вибриращи наоколо. 

			Жената с тъжното лице

			веднъж сама подаде цвете

			в ръцете на разхлипано дете,

			сълзите му да спре

			и да забрави коленете…

		

	
		
			В полите на Витоша

			Всеки ден до Стадиона

			на инките потомците

			засвирват на сампоня1 

			онази пъстра песен.

			Като пончото на Алехандро

			и амулетите на Хорхе.

			Песента за кондора и ламата

			и за тайните на митичните Анди.

			Вятърът сменя сезоните,

			неизменна е песента на сампонята

			за невъзможното завръщане.

			
				
					1 специфичната индианска флейта-сампоня

				

			

		

	
		
			05.08. 2013г.

			„морето изхвърли малтретиран делфин 

			с откъснат плавник…”

			Една сутрин 

			се събудих делфин

			и имах звуци

			за свободата си синя.

			Потърсих приятели

			в хората

			и получих урок.

			Събуди се 

			преди кошмарите да населят деня ти!

			Още нося белег от раните,

			които изгориха съня ми. 

		

	
		
			Днес

			Асансьорът не заседна

			и таксито не надписа,

			на спирката не се заби кола.

			Не ме преметнаха с промоция във Метро,

			таванът не протече – просто не валя.

			Не ме настъпиха във автобуса,

			не взех продукт с изтекъл срок,

			не ме ограбиха в трамвая.

			ще имам хубав ден накрая!

			Ще слушам музика сама.

			Кой ли пък сега звъни?

			Циганите от етажа искат заем.

			Ще го върнат, 

			знаете, нали?

		

	
		
			Има го в аптеките

			                                      По Веселина Седларска

			Живеем живот – 

			жива рана.

			Всеки ден

			политиците ни –

			гладиатори на думи,

			я превързват с бинт,

			напоен с риванол

			и удобни закони.

			Добре, че в гените 

			носим безсмъртниче,

			за да не стане гангрена.

		

	
		
			***

			                                   По Георги Господинов

			Светът е пълен със тъга,

			която трябва да се изговаря

			и със сълзи,

			които трябва да се преговарят…

		

	
		
			Софийското метро

			Колективно покаяние

			на всички, 

			вкарани на релсите в капана.

			***

			Няма да повярваш –

			минах под дъгата,

			даже я подпрях с ръце

			и поех с очите и душата

			всички цветове.

			След това засветих

			в малкия си свят

			и в една светулка

			на челото на дете

			се разпознах.

			Беше само сън,

			но топъл, светъл, цветен.

			Подарявам ти го

			със сърцето си. 

		

	
		
			Закинтос

			                                                 На Снежка

			Да имах аз като маслините

			две хиляди години

			за размисъл и за растеж,

			за плодове и самота.

			Щях всичката вода 

			от почвата да извлека

			да мога свежо влюбена

			да съм в света. 

			Две хиляди години...

		

	
		
			***

			Слънцето се настани в шезлонга ми

			разсеяно, после се прозя 

			и остави чехлите си на брега.

			А луната е така суетна,

			че поиска огледало от морето –

			заливът веднага засия.

			Аз съм в детска люлка в парка –

			няма ги децата

			и люлея своята Съдба.

			Сигурно и тя е била малка

			и е търсила съкровища в трева.

			Имам детелина с четири листа,

			смятам да я подаря.

			Тя дали ще се застъпи

			аз да гледам дълго на света?…

			 

		

	
		
			Урок

			Калинката заплела е краче

			в меда от купата.

			Ще ѝ стигнат ли крилцата,

			за да полети?

			Понякога и сладкото убива…

		

	
		
			На 21-ия етаж

			Сутрин слънцето

			катери покривите

			като алпинист

			и забива „котки” 

			в моята тераса.

		

	
		
			***

			Лятото си върза 

			пъстра кърпа 

			и си сложи гривна от корал.

			Вятърът по рамото го близна,

			за приятел закопнял.

			То се влюби във вълните

			и във хоризонта син.

			Завидя брегът от пясък

			и в скала превърна белия делфин.

		

	
		
			***

			Вълните коленичиха пред теб

			и те понесоха на гърбовете си

			като огромни китове.

			И се роди легендата за „Бягащата по вълните”…

		

	
		
			***

			Есента косите си къноса 

			и по пръстите останаха следи.

			Още ходи боса,

			а посреща първите мъгли.

			Хвърли огън по дърветата

			и подпали ги в пожар, 

			даже дъждовете

			заваляха с цвят на нар.

			Слънцето загледа косо

			тази есенна шетня

			дюлите узряха в златно

			и небето засия. 

		

	
		
			***

			Когато дюлите узряха

			и падна първата мъгла,

			щурци цигулките прибраха

			и в мен заесеня...

		

	
		
			***

			Земетръсът разлюля

			декора на живота ни.

			Времето се спря

			върху стенния часовник

			и отчете нула на един

			в полза на природата.

		

	
		
			***

			Ако цялата планета

			бъде засадена с лавандулови полета

			вече няма да е Синя…

			И децата ще рисуват със лила.

		

	
		
			***

			Лениво облаците плуват,

			полегнали по гръб,

			понякога дори танцуват

			и сякаш имат плът.

			Рисуват образи и сцени

			от бялата мъгла.

			Минават над антените

			на градове и на села.

			Променят форми и послания

			в едно неспирно състезание.

		

	
		
			След после…

			Няма вече сини лагуни.

			Изгряват зелени луни.

			Земята е една раковина,

			в която се чуват отшумели войни.

			Слънцата са две,

			а небето оранжево-розово.

			Водата отдавна се скри,

			но пък рукна тракийското злато.

		

	
		
			***

			Небето е синя тетрадка,

			по която пишат самолети и облаци.

			Внукът ми чете редовете

			и търси герои от филмчета.

		

	
		
			***

			Като наполеонови генерали,

			облечени в сиви мундири

			и обути в черни ботуши

			са враните, крачещи важно в снега. 

			Сякаш обсъждат предстоящо сражение

			и разглеждат картите на врага.

			Произвеждат залпове с крилете си

			и окичват короните на изсъхнали дървеса. 

		

	
		
			Пролет

			Вишните са в бели рокли

			като лебедите от класически балет,

			а градината е езеро огромно, 

			набраздено със вълни от цветове. 

			Вятърът облече фрак

			и поръча птичия оркестър.

			Даде с палката си знак

			и повика лястовици за свидетели.

			Спря пред най-красивото дърво 

			и погали му короната.

			Вишната отрони цвят

			и обви около него клони. 

		

	
		
			[image: ]Семафор за криле

		

	
		
			***

			Минутите са квадратни

			или правоъгълни,

			според обектива,

			който ги улавя.

			А може би са кръгли?

		

	
		
			***

			Писъкът на уловено 

			в мрежи кенгуру

			в Австралия

			запечатва с тиксо

			твоята усмивка.

			А за някого е само вкус...

		

	
		
			***

			Мълчанието ти 

			е зареден револвер,

			скрит в пустинята на дните.

			Все някога убива...

		

	
		
			***

			Луната е великденско яйце,

			което ще погълне 

			всичките бои на внука ми.

			Какъв ли цвят ще избере?

		

	
		
			***

			Пропуквам се отвсякъде

			и римите ми не вървят.

			Душата ми е татуирана във времето

			и чака милост от дъжда.

			Като близалки са лалетата,

			които пъстрят дрипавата утрин, 

			в която облаците се настъпват

			по паважа на небето. 

		

	
		
			***

			Ще изциклим мислите си 

			ще лакираме и чувствата,

			за да ги задържим,

			да ги спасим от времеяда… 

		

	
		
			Неизбежно

			Остаряват дърветата,

			но всяка пролет цъфтят.

			Остаряват момчетата,

			но все по-дълго мълчат...

		

	
		
			7/8

			Странно, походката неравноделна

			още ви тревожи…

			Сега, внимание момчета,

			нямаме в наличност

			толкова пожарогасители. 

		

	
		
			***

			На приказките им смениха профила,

			замъците запечатаха,

			кочияшите – пенсионираха.

			Принцесите останаха на кастинга,

			а принцовете конете замениха със Ауди.

			Застина пръчицата за вълшебства

			и в паралелната вселена

			единствено Жабокът още вярва,

			че една целувка прави чудо. 

		

	
		
			***

			Гълъбите като циганите

			са щастливи –

			въздух, полет, хляб, вода.

			Трохите са за живите,

			докато Господ

			сложи камък в нечия ръка… 

		

	
		
			Писмо до зимата

			Не ме тревожи отсега

			с битовизми и сметки,

			с фреони и изолации.

			Ще се случи, знам

			като след всички лета,

			но за отсрочка ще прося,

			като клиент на Топлофикация… 

			Още малко смях, още слънце,

			още рокли с презрамки,

			очила и сандали.

			Плащам на равни вноски –

			с душа, сърце и тъга

			по все по-кратките пътища.

			В гардероба има тиха шетня –

			ботите, якето,

			шалът и дънките чакат.

			Поръчах си бяла боя,

			поне ще разчитам на сънища.

		

	
		
			***

			Искат ми СV 

			за пореден конкурс.

			Попълвам формата –

			дати, позиции.

			А всичко зад тях

			е в една дума – 

			ФАДО...

		

	
		
			***

			Кафе и хапчета

			сутрин.

			Хапчета и бира

			вечер.

			Между тях –

			ескалатора 

			за ден и нощ.

			Мое е само сърцето ми.

		

	
		
			Рафт „До поискване”

			От сушилнята на деня

			изваждам намачкани чувства

			и ги превръщам 

			в изгладени мисли,

			които незнайно защо

			подреждам по рафтове

			в гардероба.

			Ще потрябват.

		

	
		
			***

			Защо тъгата

			огромна е като тайга,

			а се побира само

			в ъгълчетата на устните?...

		

	
		
			***

			Самотата ми дойде на гости.

			Настани се тихо на фотьойла

			и елхата в хола ми угасна,

			докато се разпознавахме.

			Без въпроси –

			просто поседяхме…

			И се разлисти коледната ми звезда.

		

	
		
			***

			С бодлива тел

			съм оградила 

			сърцето си

			след посегателства 

			и опит за грабеж.

			Ще попитам има ли СОД за сърце…

		

	
		
			***

			Сърцето няма бряг

			и заливите не брои.

			Остават парцаливите платна,

			строшените весла

			на лодки изкорубени.

			Сърцето е моряк

			и всяка вечер спуска

			щората на хоризонта.

		

	
		
			Кога жената си реже косата?

			Когато въстава

			срещу подстригване на душата…

		

	
		
			***

			Очите на морето засияха.

			Три черни патици

			тренираха трасето

			всяка вечер

			(Въздушен път Е 7)

			и му сверяваха часовника

			за улов на сафрид. 

			Една жена на плажа

			още чакаше,

			според легендата,

			фрегатата със алени платна.

			Моряците смениха старите

			за сбъдването на съня. 

		

	
		
			Безнадеждие

			„В този свят, създаден не за един, а за двама

			надежда има и после я няма…” 

			                                                    Ал. Петров

			Защо стари одежди

			изведнъж облече надеждата?

			Защо изтъня на деня красотата,

			като диря от самолет в небесата?

			Защо внезапна ръжда

			обхвана предмети и хора?

			И вместо смеха,

			настани се умората?

			Ако можех с ятата и аз

			да открия юг за душата си

			и да рисувам по нея света

			с очите на първите двама.

			Щях да скъсам стиха,

			в който „надежда има 

			и после я няма”… 

		

	
		
			***

			Жените с водопади във косите

			са най-желаните жени.

			Че водопадът може и да те удави,

			но може да те приюти. 

			 

		

	
		
			Признание

			„И очите на Господ

			си почиват върху лицето ти” – каза той.

			„Не вика за нищо,

			излъчва само покой…”

		

	
		
			***

			Тази пролет

			раничко заесени.

			Ще прескочим лятото

			със едно легато.

			Сезони

			Гледаш ме 

			как измивам черешите.

			Гледаш ме

			как измивам смокините.

			Гледаш ме

			как измивам грозде и дюли.

			Гледаш ме

			как отмивам сезоните.

			Плодовете са все така свежи –

			не и ръцете ми...

			А ти все така гледаш.

		

	
		
			Любовта потъва

			Венеция ме кара да плача.

			Може би е от гълъбовия пух

			на площада „Сан Марко”,

			може би от нечутия стон на гондолите

			или от водата, която заплашва основите.

			Може би е от спомена за холерата,

			котките и куртизанките.

			Вечен град, вечна любов,

			която по малко потъва…

		

	
		
			Събота

			Направи ми кафе,

			задължително с мед.

			Свари ми рохко яйце,

			прибави и маслини.

			Не че ще ги опитам,

			знаеш ме –

			живея от ноти и рими.

			Така е по протокол –

			когато закусваме заедно,

			сме си простили

			вечерните спорове.

			Ще отпиваме от уюта,

			ще говорим за онази картина,

			за децата, за новия диск и за зимата,

			ще помълчим

			и ще ме целунеш...

		

	
		
			Не ми завиждайте

			Не ми завиждайте, момичета,

			че не остана за какво.

			За грънците, разбити във очите ми.

			За марковото облекло.

			За чашата, недоизпита на сърцето ми.

			В косите ми за ранните кокичета.

			За скъсаната нишка на живота ми

			и възлите, навързани в това кълбо.

			Завиждайте ми само за очите на дете,

			които още някой иска да чете…

		

	
		
			Сменен адресат

			Какво се прави с невъзможна любов?

			Запалва се като купа листа есенес?

			Допушва се като цигара?

			Допива се като коняк?

			Скъсва се като стар вестник?

			Изхвърля се като вехта риза?

			Не. Става възможна другаде...

		

	
		
			Netlog

			Капитане, така си се кръстил

			и си ми гледал профила.

			Търсил си нещо –

			влизал си два пъти.

			Какво си научил?

			Че обичам света?

			Че пътувах до отмаляване?

			Че се вълнувам до изнемога?

			Какви книги чета?

			Какви филми обичам?

			Коя е моята музика?

			Капитане, мога да бъда юнга

			и да науча как се вдигат платната.

			Онзи мъж от романа на Грин

			беше купил 200 метра коприна.

			Червена!

			За да я вземе на кораба си завинаги.

			Ти колко метра ще сложиш на мачтите, 

			за да сбъднеш мечтата ми?

		

	
		
			Вратата на времето

			Ако очите ти спрат

			да ме виждат,

			ще ме виждаш с душата си.

			Тя познава извивките

			на тялото и гласа ми.

			Ако и тях не долавяш,

			пулсът ми неравноделен

			ще те напътства 

			къде е спотаената радост,

			че още ни има.

			Ще е краят на пътя,

			когато сърцето ти 

			спре да ме вижда.

			Тогава само вятърът

			ще чете последните думи

			на вратата на времето.

		

	
		
			Анекс

			Ние няма да се женим,

			вече сме го сторили.

			Няма да се влюбваме –

			колко пъти се е случвало!

			Само сме приятели

			и ни е спокойно,

			някак си удобно е

			и сме защитени.

			Ала всеки договор

			има ситни буквички

			и залисани от писане,

			някак ги пропускаме.

			Докато усетим,

			ще сме виртуално женени.

		

	
		
			По банков път

			Не питам какво съм ти взела.

			Не питай какво си ми дал. 

			Обичта ни беше безмерна

			и ти превеждам този капитал…

		

	
		
			***

			Не се опитвай да ме купиш.

			Не сме на Женския пазар

			Не искаш да загубиш?...

			Нали на сметките си цар.

			Ала не знаеш точната цена. 

			В CV-то пише: „Родена във България”. 

			Достатъчно жена.

		

	
		
			Лято

			Безгрижно пъстри дните са,

			с ухание на пъпеш и канела,

			мастиковокристални,

			облечени във изумрудено.

			Делфините играят с ветроходите

			и звуците им чувам в раковините. 

			Една жена стои на кея

			и чака отливът да отнесе тъгата ѝ… 

		

	
		
			***

			Зърната черно грозде

			са влюбените ти очи,

			които следват стъпките ми

			под асмата…

		

	
		
			***

			Да махнем маските.

			Да хвърлим дъвките…

			Да снемем пелерините.

			Да скъсаме сандалите.

			И да останем по… окови.

		

	
		
			***

			Подхвърли ласо за сърцето ми,

			за да ме покориш.

			Затягаш примката –

			минути свобода без дъх.

			Искрят копита и очи –

			и по снега остават

			само малки капки кръв…

		

	
		
			***

			Случайното докосване

			случайно ме боли.

			Случайно в бяло съм облечена,

			случайно бялото кърви…

			Случаен шипков храст

			случайно се заби в плътта ми.

			Случайно тя не ме боли,

			а май улучил е душата…

			Случайността не ми е чужда!

		

	
		
			Кафене

			Прозорците ще се разхлипат

			от стичащите се по тях небесни сълзи.

			Дъждът харесва стария квартал

			и често навестява кафенето.

			Прегръща го с ръце

			и с мокрите целувки го покрива.

			Отпивам дълга жадна глътка,

			която изкривява уличните лампи,

			оглеждащи се в локвите.

			Отпиваш бързи глътки,

			вгледан дълго в мен.

			Дъждът ревниво чука по стъклото,

			за да го гледам вместо теб.

			На глътки пия вино, 

			разредено с дъжд –

			любовен еликсир за двама.

			Ти победи,

			дъждът се сви и тръгна с дъждобрана си. 

			Измити сме до сълзи –

			две дупчици озонови.

		

	
		
			***

			Любовта ми се скита

			уморена от гонитби и лов,

			ослепяла от взиране, 

			оглушала от вслушване, 

			без дъх от ухания.

			Докато в една канавка

			дъждът не оголи сърцето ти…

		

	
		
			***

			Счупих вазата,

			която дълго вая със длани.

			Счупих стомната,

			която изпълни с душа. 

			Счупих купата,

			в която сложи мечтите ни

			и отпивахме бавно роса.

			Счупих катинара сърдечен,

			но от вериги остава следа. 

			Крехки листа теменужени

			ще изплаче дъжда…

		

	
		
			Не ме ревнувай

			Опитвам се да не ревнувам.

			Живеем в паралелни светове –

			замръкваме с едни,

			събуждането е за други.

			Живеем в шарен сън 

			съпрузи и съпруги.

			Платихме данъците,

			сметките са точни.

			Хладилниците пълни са,

			вечерите са сочни.

			Над сънищата само няма власт,

			макар животът ни да е аптека.

			Нощта е пълна с илюзорна страст

			и се събуждаме потресени.

		

	
		
			***

			Кана силна любов,

			вместо вино на масата слагам.

			Гъста любов,

			като асеновградска малага.

			Няма нужда от хляб –

			сам Христос клетва полага,

			че всяка капка негова кръв е!

			Благословът Господен!

		

	
		
			***

			Разкажи ми

			живота си с думи.

			Ако не можеш,

			направи го с очи.

			Ще те целуна 

			и ще изтрия всички следи.

			Ще си чист

			като в първия ден,

			в който въздух си вдишал,

			по-бял от риза от лен,

			по-невинен

			от гълъб излитащ… 

		

	
		
			Искам да ти кажа „Любими”

			А така трудно казвам думите.

			Искам да ти изгладя ризата,

			а дори нямам ютия.

			Искам да те държа за ръка,

			а не да се крия.

			Искам да падне нощта

			и да я изпия.

		

	
		
			Пясъчен часовник

			Любовта пясък ли е,

			че изтича в часовника

			на Времето? 

			Времето Любов ли е,

			че изтича в пясъка

			на часовника?

			Часовникът какво е?

			Сверяване на Времето

			по Любовта?

		

	
		
			Никога не си отивам

			Остави ми място

			в най-далечното кътче

			на сърцето си,

			за да мога да го напусна

			незабелязано

			без конвулсии и аритмия,

			без невроза и сърдечен арест.

			Остави ми място

			в ъгълчетата на очите си,

			за да виждаш света 

			през моето синьо.

			Остави ми място

			като прашинка

			върху устните,

			за да ме усещаш едва

			като вятър в цвят на глухарче.

			Не ми оставяй място 

			в съня си, 

			защото е недействителен.

			Просто дишай 

			в ритъма

			на стиха ми,

			който нежно убива

			от разстояние. 

		

	
		
			Лятна песен

			Няма те

			и в мен звънят листопади.

			Няма те

			и в сърцето пониква трева.

			Няма те 

			и разплакваш лагуните.

			Няма те

			и потъвам в греха.

			Няма те 

			и цветята изстиват.

			Няма те 

			и водата се скрива в пръстта.

			Прегърни ме само със думи –

			тръгва по вените песента… 

		

	
		
			Изтръгни сърцето ми! 

			Беше „каменното цвете“

			преди да усети 

			ръцете ти

			и да засвети...

			 

		

	
		
			Гостуване

			Чемширите на двора ти

			ме разпознаха и се разприказваха…

			Мушкатото поруменя,

			а ружите избухнаха в усмивки.

			Онази пъстра котка замижа

			и се протегна,

			а ти навярно слагаш чашите…

		

	
		
			Любовта рециклира ли се?

			Има ли за нея ваксина?

			Има ли чувства аутлет?

			Мирише на зима, 

			а е юни, за Бога?

			Джазът какво е?

			Размазана самота 

			на чаша уиски?

			Може ли любовта 

			да мине на химическо?

		

	
		
			Не ме боли!

			Отдавна се научих

			да страдам само два-три дни.

			Пред огледалото не се упреквам,

			защото няма за какво.

			Старателно измивам тялото,

			натривам го с масло.

			Нанасям грима, слагам роклята

			и хващам първото метро.

			Усмихва ме лехата пъстра

			и онзи мъж с акордеона.

			Цял ден ще чакам нова среща 

			пред кино „Одеон”.

			 

		

	
		
			Каретата лети 

		

	
		
			по хълма стръмен 

			Към замъка, огрян от факли,

			привличащ като пеперуди

			дамите и господата.

			На танца ритуален

			за откриване на бала

			ще бъдат дукесата и дукът,

			маркизът и маркизата,

			графинята и графа,

			но приказката е дотука,

			защото след десерта

			ме очаква кочияшът…

		

	
		
			Бутикова любов

			С бутикови цени.

			Бутиково меню,

			бутилката бутиково звъни! 

			Гурме със малки хапки

			в голямата чиния.

			На масата от двата края –

			тишина на поразия.

			Дали да не реша

			старателно да се измия?

			След това…

		

	
		
			Утре ще се влюбиш в друга

			С теменужени очи.

			Ще е дръзка и кокетна 

			и ще те зашемети.

			Ще политнеш както всеки път

			без да помниш наши думи.

			Ще намериш таен кът

			и ще плащаш луди суми.

			Може ли да те виня

			щом дошла е любовта?

			Тя виенско колело е 

			ту си горе, ту си долу,

			ту мълчим, ту си говорим.

			Запомни онези думи:

			Чакам те на гарата, любими. 

		

	
		
			Лудото биле прорасна 

			След лудия дъжд.

			Ще отрови сърцето на някого,

			който отпие веднъж

			от отварата.

			Аз съм тази отровна трева,

			която внезапно пониква.

			Аз съм онази случайна стрела,

			която пронизва гръдта

			и отравя кръвта ти.

			Безсилен си.

			Мъртъв си!

			Отреден си ми!

			Робе на чувствата,

			Свето милосърдие,

			имаш честта

			да носиш шлейфа ми.

		

	
		
			Когато звездите заспиват

			Дали сънуват Луната?

			Когато Луната заспива

			дали слънцето е в съня ѝ?

			Когато заспива умът ти

			дали сърцето рисува лицето ми?

			Докосни всички тайни вселени,

			които избухват в душата ми,

			за да подредиш твоите ноти 

			в едно петолиние.

			То ще „изпее” всички неказани думи

			за всичко Преди 

			и за всичко След нас.

			Колко е хубаво, че ни има!

		

	
		
			***

			Красивата сладка любов

			ти дотежава…

			Няма тревога, няма и тяга.

			Не става!

			Искаш любов по трудния начин –

			да я преодоляваш,

			да я воюваш всеки път отново.

			Искаш оголени струни,

			не спокойно и наготово.

		

	
		
			Домашен арест

			Тя е твоят затвор!

			Той е моят затвор!

			С най-кратка присъда:

			кражба на любов. 

		

	
		
			***

			Тази вечер дъждът

			има за разредител Вино.

			Виното се разрежда с Любов.

			Любовта – със Сълзи,

			неочаквани

			по стъклото на чашата… 

		

	
		
			***

			Вълноломът на моите мисли

			дълго отблъскваше,

			дълго удържаше

			приливните вълни

			на твоите набезни чувства.

			Код оранжев заля

			картата на брега

			и той изгуби очертания.

			После вълноломът възкръсна пленен...

			Поморие, юли

		

	
		
			Смокинова любов

			(текст за песен)

			Една любов смокинова 

			отдавна зрее на брега

			и чака тя ръцете ти

			да оберат готов плода. 

			Подай ръка за есента,

			която чака ни на прага тиха 

			и тази мека топлина

			във златен дюлев дъх връхлита.

			Не знам дали сърцето ти ме разпозна.

			Не знам дали опари го една сълза едва…

			Дали от светлината мигом замълча,

			или тъгата в мен отново заваля?

			Последен стих за радостта,

			че има те, душата приюти

			и устните смокинови мълвят на вятъра,

			да не затваря входните врати.

			Подай ръка за есента,

			която е притихнала на прага.

			Последно лято в окосената трева

			изпращаме преди да завали тъгата.

		

	
		
			Не вярвайте 

		

	
		
			на казаните думи

			Това е стъпкана трева,

			която окосявам на откоси бързи

			и после в бали я редя.

			Нагоре тръгва пак тревата,

			но от отронена за вас сълза,

			изпята в нечия балада,

			която ще обиколи света. 

			Наказвам строго 

			думите да си мълчат.

			Докато някой стори толкоз много,

			че те сами да се произнесат. 

		

	
		
			***

			За какво служат обелките?

			Някога са правили

			супата на бедността…

			Дори поетите

			не могат да възпеят

			такава бедност в любовта.

		

	
		
			Кръвна група

			                                            На Софи

			Номадът в мен се спря и каза:

			– Искам у дома!

			Какво е у дома? Къде е?

			В хамака на ръцете ти,

			в заслона на сърцето ти 

			и в хоризонта на очите?...

			Навярно са намесени и устните.

		

	
		
			Навик

			Ще изгладя ризите ти 

			във неделя.

			Виртуално, без ютия,

			без контакт.

			Има някаква магия

			в този древен акт.

			Огънят, котлето,

			мирис на треви, 

			на хляб, на топло и на свидно.

			Затъжена съм, очевидно

			ръцете ми да следват 

			твоите желания неказани,

			а всъщност съм пред телевизора

			самонаказана.

			Отказвам свободата –

			цигарите не мога.

			Отказвам виното –

			не мога любовта.

			Отказвам чуждите недели,

			в които има светлина.

			По пътищата полудели

			оставям аз единствено следа.

			Не искам свободата вече,

			а твоите недели у дома.

		

	
		
			Ухаеш

			Ухаеш на дъжд и на шума,

			на мъгла от неказани думи.

			Ухаеш на огън в камините,

			на дим от комините. 

			Ухаеш на сняг и висулки от лед.

			Не, рано е, 

			още ухаеш на дюли и мед.

			Всъщност

			ухаеш на сбъдване!

		

	
		
			***

			Разлиствам те,

			тъй както се разлиства цвете

			и падат истини като листа.

			От тичинката гола

			плахо ме поглежда любовта. 

		

	
		
			***

			Заключена съм,

			не – рамкирана.

			И всичко е „от – до”.

			Като таймера на микровълнова.

			Претоплено блюдо!...

			Около истинско,

			ала не е.

		

	
		
			***

			Евтина, жалка, отчаяна –

			искам любов без пари.

			Кой век сме,

			няма такива игри.

			Всичко е с мярка –

			долар, евро, паунд, марка.

			Пропуснахме йената. 

			Поръчвам билет за Виена.

			Да си проветря душата

			и да погледна пистата отстрани.

			Дали все същият кръг се върти.

			Като на дресиран хамстер.

			Да поръчам билет до Хамбург?

			Дестинациите едва ли са важни,

			Важна е влажността

			на въздуха и плочата да не е земетръсна.

			Круизът да е безпътен –

			с качване еднопосочно,

			макар че е кръгла земята.

			Някъде там по пътя

			ще се сетя, че бягам

			от любовта към любовта.

			***

			Към нейно Величество

			единствено Вечната.

			Вечер зловеща,

			гостува ми Истината

			и мога само да замълча

			виновно, виновно, виновно…

			Я дайте едно мерло!...

		

	
		
			Губиш ме

			Като пътен лист,

			погълнат от вятъра.

			Губиш ме

			като дума върху дъска,

			изтрита погрешно с гъба. 

			Губиш ме

			като обгорена трева,

			която повече не пониква.

			Губиш ме –

			погрешно натиснат Delete

			без опция за възстановяване.

			Диагноза: Невъзможност…

		

	
		
			Игра с думи

			Намери ме

			след „100 години самота”,

			„Навътре в камъка”.

			Откри ме не със сетива,

			а с кода на душата си.

			Навярно съм ти писана

			или си ме измислил.

			Не съм поръчана по Интернет,

			не съм и в каталог.

			Не се обличам от Габана,

			не съм и на корицата на Вог.

			Обичам думите

			и знам значението им.

			За тебе имам изречение

			и то е просто вричане:

			…………………

			Попълни края, 

			за да получиш „Вярно с оригинала”. 

		

	
		
			***

			Остави си усмивката

			на закачалката за палта.

			Простри ведростта си

			до прането със щипките.

			Закачи любовта в гардероба

			до утрото.

			Остави парите на масата,

			да те осчетоводят – приходи, разходи.

			Утре ще понесеш тъгата си

			към първата спирка

			и ще носиш в чанта надеждата,

			че не си забравил 

			усмивката, ведростта, любовта….

		

	
		
			Забравих да плача

			Това дефект ли е? 

			Или задача

			да върна сетивата си?

			Да се върна към корена.

			Вратата ми е отворена.

			Аз взимам решения,

			но животът не е стихотворение.

			Самотата е лавина,

			която убива с бяло.

			Това краят ли е

			или начало?

			Пада сняг и натрупва,	

			не отивай при другата.

			Остани по неизбежност.

			Има и огън и нежност.

			Напиши си отсъствие,

			ще го подпишат в отвъдното.

		

	
		
			***

			Няма измиване тази боя

			по косата ми.

			Като любовта ти 

			по кожата.

			Аромата ти нося.

			Носиш мое ухание.

			Носиш моя следа.

			Нося твое дихание.

			Носим резки от страстта

			като вик и стенание.

			Как да спасим дързостта

			в този свят на терзания?

		

	
		
			***

			Мисля за теб

			час преди заспиване.

			Взимам си дозата,

			а диагнозата е

			колко си ми по Рихтер…

		

	
		
			***

			Бързо вино – 

			кратка любов.

			Бързи целувки,

			без благослов. 

			Никакви думи.

			Бърза цигара

			изгаря покривката.

			От свещта даже

			капе бърза сълза.

			Бързо оправяме стаята

			да не остане следа.

		

	
		
			Не ми даваш криле

			Задаваш команда: Саморазрушение.

			На везната са съставки две –

			сила и падение. 

			Няма равновесие –

			нещо ще умре! 

			Без морфин за обезболяване.

			Без виногин за запаметяване.

			Просто така, между другото.

			Трябва ни чудо

			да се задържим.

			Идва неизбежното –

			да се разделим.

		

	
		
			***

			Държиш ме жива.

			Държа те жив.

			Правиш ме щастлива!

			Навярно си щастлив?

			Илюзия е, знам, 

			но толкова необходима.

			Пресичаме животите си

			в някаква си зима.

			Така било е и ще бъде,

			когато разпилените души

			поискат някак да пребъдат.

			Несбъднатият ни живот

			ще продължи в отвъдното…

		

	
		
			Очакване

			Гладиаторе,

			умирам с всяка битка.

			Не мога да гледам.

			Всяка рана е болка.

			Моля се, моля се, моля се!!!

			Примирявам се…

			и очаквам волята Божия.

			Отмъсти,

			но си ела жив.

			Чакаме те двама –

			аз и нероденият ти син.

			Бъди силен за трима ни,

			за да има още един мъж в Рим. 

		

	
		
			[image: ]Шатра от думи

		

	
		
			„Подслушано” 

		

	
		
			от служебната поща

			                      В съавторство с Пламен Дичков

			Той: 

			Инатът ми е работа голяма.

			Прибави и упоритост за разкош!

			Издрахме си сърцата и душите.

			Сега е време всеки да лекува раните си сам!

			Тя:

			Рецепта няма и на черния пазар.

			От баба нищичко не зная.

			Остана само щипка чар. 

			И много хъс накрая. 

			Добре. Решил си. Нека бъде.

			Да разсечем магията накрая.

			Да счупим огледалото,

			но в тебе ще остана зная. 

			Той:

			Научих се да тръгвам без да обяснявам.

			С годините ми стана рутина.

			Когато изтощихме думите,

			остана само тишина.

			Тя:

			Във тишината чувам ясно 

			всичките ти думи как кънтят

			като присъда, като клада.

			Сама извиках есента и тръгнах сред мъглата.

			Тя:

			Не искам да сменя

			един затвор със друг.

			Не искам и да чувам

			думата съпруг.

			Единствено любовни 

			са нашите окови

			и доброволно ще надяна

			чисто нови.

			Той:

			Приготвил съм,

			но не платинени,

			а от лиани и цветя.

			Да можеш да ги махнеш винаги,

			ако омръзна 

			или изменя.

			Той:

			Любов ли е, когато те разгражда?

			Нали любов е да те кара да летиш?

			И чудя се какво ли става с любовта ти,

			когато не на който трябва я дариш.

			Тя:

			Убива ме по-сигурно от самотата

			с това, че бъркат я с игра.

			Като поредния залог на черно тото,

			платен на ниската цена… 

		

	
		
			По „Killing me softly”

			Тя:

			Убивам нежно,

			но не знаеш! 

			Не прощавам!...

			Убивам и си заминавам!

			Неизбежно!

			Приятелски, небрежно.

			Това си заслужаваш!

			Тръгнах си!

			Той:

			Тръгнах си!

			Внимавай какво си пожелаваш!

			Убивам нежно, но не знаеш – не прощавам!

			Убивам и си заминавам! 

			Както заслужаваш!

			Приятелски, небрежно… 

			Неизбежно!

			Той:

			Налей ми дъжд,

			сложи мъгла на сладолед.

			От твоите изпросени целувки

			ставам лед…

			Тя:

			Налей ми дъжд,

			сложи мъгла на лед

			от сладоледените ти целувки

			ставам хрупкав мед…

			Той:

			Насила никоя не съм обичал.

			Насила щастие не давам аз.

			Сега вървиш през преспите на страховете.

			Сама си…

			Знам…

			Така го пожела.

			А после?...

			После обади се, но вече няма да съм сам!

			Тя:

			Така съм била винаги,

			завита в преспите на самотата

			и равно бялата мечта

			да изоставя страховете

			и да те хвана за ръка.

			Почакай още малко

			и дом за нас ще подредя –

			от думите недоизказани и от тъгата,

			че късна среща ни събра…

		

	
		
			„…сега ще видим кой пише по вода и кой по камък…”

			Той: 

			Избирам камъка.

			Баща ми бе каменоделец

			и зная за очите на длетото,

			което вае във скала душа.

			Тя стопля я в сърцевината

			и чуваш някак песента.

			Тя:

			Водата си избирам.

			Изменчива и бърза

			разбива пречки и прегради

			и винаги намира брод.

			Стихия е, помита всичко

			и слуша само Бог.

			Те: 

			Водата вае камъка, 

			но често го оставя без душа..

		

	
		
			***

			Не оставяй щастието за утре,

			консумирай го още сега.

			Утре звездите ще са различни,

			може да има гневна луна.

			Целувай любимите днеска,

			прегръщай силно децата си.

			Изпий глътка вино,

			Засади дръвче на земята си.

			Колко е просто –

			като въздух, храна и вода.

			Като въздишка мъжка.

			Като сълза на жена…

